അംനാത് ചാരോൻ പ്രവിശ്യ

അംനാത് ചാരോൻ പ്രവിശ്യ തായ്‌ലൻഡിലെ എഴുപത്തിയാറ് പ്രവിശ്യകളിൽ ഒന്നാണ് (ചാങ്‌വാട്ട്). ഇസാൻ എന്നുകൂടി അറിയപ്പെടുന്ന മധ്യ വടക്കുകിഴക്കൻ തായ്‌ലൻഡിലാണ് ഇത് സ്ഥിതിചെയ്യുന്നത്. ഇതിൻറെ അയൽ പ്രവിശ്യകൾ (തെക്ക് നിന്ന് ഘടികാരദിശയിൽ) ഉബോൺ റച്ചതാനി, യാസോത്തോൺ, മുക്ദഹാൻ എന്നിവയാണ്. കിഴക്കുവശത്ത് ഇത് ലാവോസിലെ സാലവാനുമായി അതിർത്തി പങ്കിടുന്നു. അതിൻ്റെ പേര് อำนาจ ("അധികാരം, ശക്തി"), เจริญ ("അഭിവൃദ്ധി") എന്നിവയുടെ സംയോജനമാണ്.

 ഭൂമിശാസ്ത്രം 
മെകോങ് താഴ്‌വരയിലാണ് പ്രവിശ്യ സ്ഥിതിചെയ്യുന്നത്. ഫെബ്രുവരി മുതൽ മെയ് വരെയുള്ള വരണ്ട കാലാവസ്ഥയിൽ മെകോംഗ് നദിയിലെ ജലം വറ്റിപ്പോകുകയും നദിയിലാണ്ടുകിടക്കുന്ന ദ്വീപുകൾ പ്രത്യക്ഷപ്പെടാൻ തുടങ്ങുകയും ചെയ്യുന്നു. ദ്വീപുകളിൽ ആംഫോ ചാനുമാനിന് സമീപമുള്ള സി സോംബുൻ ഗ്രാമത്തിലെ കെയ്ങ് ടാംഗ്ലാങ്, ആംഫോ ചാനുമാനിൽ നിന്ന് 30 കിലോമീറ്റർ തെക്ക് ബാൻ ഹിൻ ഖാനും കായെങ് ഹിൻ ഖാൻ എന്നിവ ഉൾപ്പെടുന്നു. പ്രവിശ്യയിലെ മറ്റ് രണ്ട് നദികൾ ലാം സെ ബോക്ക്, ലാം സെ ബായ് എന്നിവയാണ്. പ്രവിശ്യയുടെ മൊത്തം വനപ്രദേശം 314 ചതുരശ്ര കിലോമീറ്റർ (121 ചതുരശ്ര മൈൽ) അല്ലെങ്കിൽ പ്രവിശ്യാ പ്രദേശത്തിൻ്റെ 9.5 ശതമാനം ആണ്.

 ദേശീയോദ്യാനം 
പ്രവിശ്യയിലെ ഒരു ദേശീയോദ്യാനവും മറ്റ് അഞ്ച് ദേശീയോദ്യാനങ്ങളും കുടിച്ചേന്ന് തായ്‌ലൻഡിൻ്റെ സംരക്ഷിത പ്രദേശങ്ങളുടെ മേഖല 9 (ഉബോൺ റാച്ചത്താനി) സൃഷ്ടിക്കപ്പെടുന്നു.

 ചരിത്രം 
രാമ മൂന്നാമൻ രാജാവിൻ്റെ കാലത്ത് അംനാത് ചാരോൻ ഒരു നഗര പദവി നേടി. ഇത് ആദ്യം നഖോൺ ഖേമാരത്തിൽ നിന്നും പിന്നീട് ഉബോൺ റാച്ചത്താനിയിൽ നിന്നും ഭരിച്ചു. 1993 ജനുവരി 12-ന് ഉബോൺ റച്ചത്താനിയിൽ നിന്ന് വേർപെടുത്തിയപ്പോൾ ഇത് ഒരു പ്രത്യേക പ്രവിശ്യയായി മാറി. 1993-ൽ സ്ഥാപിതമായ നോങ് ബുവാ ലാം ഫു, സാ കെയോ, 2011-ൽ സ്ഥാപിതമായ ബൂയെങ് കാൻ എന്നിവയ്‌ക്കൊപ്പം തായ്‌ലൻഡിലെ ഏറ്റവും പുതിയ നാല് പ്രവിശ്യകളിൽ ഒന്നാണിത്.

 സാമ്പത്തികം 
പ്രവിശ്യയുടെ ഭൂരിഭാഗം പ്രദേശങ്ങളും വമ്പൻ കാർഷിക മേഖലകളാണ്. 2008-ൽ, അംനാത് ചാരോൻ പ്രദേശവാസികൾ സ്വയംഭരണത്തെ അടിസ്ഥാനമാക്കി "ധർമ്മ കൃഷി" എന്ന് വിളിക്കപ്പെടുന്ന ഒരു മാതൃക വികസിപ്പിച്ചെടുത്തു, കൂടാതെ പ്രവിശ്യയെ ജൈവകൃഷിയുടെ കേന്ദ്രമാക്കി മാറ്റാൻ ലക്ഷ്യമിടുകയും ചെയ്തു. അഗ്രികൾച്ചർ ഇക്കണോമിക്സ് ഓഫീസിൻറെ കണക്കനുസരിച്ച്, 2016-ൽ അംനാത് ചരോൺ പ്രവിശ്യ ഹോം മാലി എന്നയിനം നെല്ല് ആകെ 883,499 റായ് പ്രദേശത്ത് നട്ടുപിടിപ്പിച്ചിരുന്നു. കരിമ്പ് തോട്ടങ്ങൾ 2015-ൽ 40,688 റായിയിൽ നിന്ന് 2016-ൽ 51,446 ആയി ഉയർന്നു.

 ചിഹ്നങ്ങൾ 
പ്രവിശ്യാ മുദ്രയുടെ മധ്യത്തിൽ ഫ്രാ മോങ്കോൾ മിംഗ് മുവാങ് എന്നറിയപ്പെടുന്ന ബുദ്ധൻ്റെ ഒരു ചിത്രമുണ്ട്. ഫ്ര യായ് (വലിയ ബുദ്ധൻ) എന്നും അറിയപ്പെടുന്ന ഈ 20 മീറ്റർ ഉയരമുള്ള പ്രതിമ അംനാത് ചാരോൻ നഗരത്തിലെ ഏറ്റവും പവിത്രമായ കരുതുന്ന ഒന്നാണ്. ഹോപ്പിയ ഫെറിയയാണ് പ്രവിശ്യാ വൃക്ഷം. പ്രവിശ്യാ ജലജീവി സയാമീസ് മഡ് കാർപ്പ് ((Henicorhynchus siamensis) ആണ്.

 ഭരണപരമായ വിഭാഗങ്ങൾ 

 പ്രവിശ്യാ സർക്കാർ 
പ്രവിശ്യയെ ഏഴ് ജില്ലകളായി തിരിച്ചിരിക്കുന്നു (ആംഫോ). ജില്ലകളെ 56 ഉപജില്ലകളായും (താംബോൺ) 653 ഗ്രാമങ്ങളായും (മുബാൻ) തിരിച്ചിരിക്കുന്നു.

 മുവാങ് അംനാത് ചാരോൻ,
 ചനുമാൻ,
 പതും റാച്ചാവോങ്സ
 ഫനാ
 സെനങ്കാഹനിഖോം
 ഹുവ ടഫാൻ
 ലൂയെ അംനാത്

 പ്രാദേശിക സർക്കാർ 
2019 നവംബർ 26 ലെ കണക്കനുസരിച്ച്: ഒരു അംനാത് ചാരോൻ പ്രൊവിൻഷ്യൽ അഡ്മിനിസ്ട്രേഷൻ ഓർഗനൈസേഷനും (ഓങ്കാൻ ബോറിഹാൻ സുവാൻ ചാങ്‌വാട്ട്) 24 മുനിസിപ്പൽ (തെസബാൻ) പ്രദേശങ്ങളും പ്രവിശ്യയിൽ ഉണ്ട്. അംനാത് ചാരോൻ നഗര (തെസബൻ മുവാങ്) പദവി വഹിക്കുന്നതോടൊപ്പം 23 ഉപജില്ല മുനിസിപ്പാലിറ്റികളും (തെസബൻ ടാംബൺ) ഇവിടയുണ്ട്. മുനിസിപ്പൽ ഇതര പ്രദേശങ്ങൾ ഭരിക്കുന്നത് 39 സബ് ജില്ലാ അഡ്മിനിസ്ട്രേറ്റീവ് ഓർഗനൈസേഷനുകൾ - SAO (ongkan borihan suan tambon) ആണ്.

 അവലംബം 

വർഗ്ഗം:തായ്‌ലാൻറിലെ പ്രവിശ്യകൾ